(א) אָמַר לָהֶם הַמְּמוּנֶה. בֹּאוּ וְהָפִיסוּ מִי שׁוֹחֵט. מִי זוֹרֵק. מִי מְדַשֵּׁן מִזְבֵּחַ הַפְּנִימִי. מִי מְדַשֵּׁן אֶת הַמְּנוֹרָה. מִי מַעֲלֶה אֵבָרִים לַכֶּבֶשׁ. הָרֹאשׁ וְהָרֶגֶל. שְׁתֵּי הַיָּדַיִם. הָעֹקֶץ וְהָרֶגֶל. הֶחָזֶה וְהַגֵּרָה. וּשְׁתֵּי הַדְּפָנוֹת. הַקְּרָבַיִם וְהַסֹּלֶת. וַחֲבִתִּין. וְהַיַּיִן. הֵפִיסוּ. זָכָה מִי שֶׁזָּכָה. (ב) אָמַר לָהֶם הַמְּמוּנֶה צְאוּ וּרְאוּ אִם הִגִּיעַ זְמַן הַשְּׁחִיטָה. אִם הִגִּיעַ. הָרוֹאֶה אוֹמֵר בַּרְקָאִי. מַתְיָא בֶּן שְׁמוּאֵל אוֹמֵר. הֵאִיר פְּנֵי כָּל הַמִּזְרָח עַד שֶׁהוּא בְּחֶבְרוֹן. וְהוּא אוֹמֵר הֵן: (ג) אָמַר לָהֶם. צְאוּ וְהָבִיאוּ לִי טָלֶה מִלִּשְׁכַּת הַטְּלָאִים. וַהֲרֵי לִשְׁכַּת הַטְּלָאִים הָיְתָה בְּמִקְצוֹעַ צְפוֹנִית מַעֲרָבִית. וְאַרְבַּע לְשָׁכוֹת הָיוּ שָׁם. אַחַת לִשְׁכַּת הַטְּלָאִים. וְאַחַת לִשְׁכַּת הַחוֹתָמוֹת. וְאַחַת לִשְׁכַּת בֵּית הַמּוֹקֵד. וְאַחַת לִשְׁכָּה שֶׁהָיוּ עוֹשִׂין בָּהּ לֶחֶם הַפָּנִים: (ד) נִכְנְסוּ לְלִשְׁכַּת הַכֵּלִים. וְהוֹצִיאוּ מִשָּׁם תִּשְׁעִים וּשְׁלשָׁה כְּלֵי כֶסֶף וּכְלֵי זָהָב. הִשְׁקוּ אֶת הַתָּמִיד בְּכוֹס שֶׁל זָהָב. אַף עַל פִּי שֶׁהוּא מְבֻקָּר מִבָּעֶרֶב מְבַקְּרִין אוֹתוֹ לְאוֹר הָאֲבוּקוֹת: (ה) מִי שֶׁזָּכָה בְּתָמִיד מְשָׁכוֹ וְהוֹלֵךְ לְבֵית הַמַּטְבְּחַיִם. וּמִי שֶׁזָּכָה בְּאֵבָרִים הוֹלְכִין אַחֲרָיו. בֵּית הַמִּטְבְּחַיִם הָיָה לִצְפוֹנוֹ שֶׁל מִזְבֵּחַ וְעָלָיו שְׁמוֹנָה עַמּוּדֵי נַנָּסִין וּרְבָעִים שֶׁל אֶרֶז עַל גַּבֵּיהֶן. וְאוּנְקְלָאוֹת שֶׁל בַּרְזֶל הָיוּ קְבוּעִים בָּהֶם. וּשְׁלשָׁה סְדָרִים הָיוּ לְכָל אֶחָד וְאֶחָד שֶׁבָּהֶן תּוֹלִין. וּמַפְשִׁיטִין עַל שֻׁלְחָנוֹת שֶׁל שַׁיִשׁ שֶׁבֵּין הָעַמּוּדִים: (ו) מִי שֶׁזָּכָה בְּדִשּׁוּן מִזְבֵּחַ הַפְּנִימִי וּבְדִשּׁוּן הַמְּנוֹרָה הָיוּ מַקְדִּימִין וְאַרְבָּעָה כֵלִים בְּיָדָם. הַטֶּנִי. וְהַכּוֹז. וּשְׁנֵי מַפְתֵּחוֹת. הַטֶּנִי דּוֹמֶה לְתַרְקַב גָּדוֹל שֶׁל זָהָב מַחֲזִיק קַבַּיִם וָחֵצִי. וְהַכּוֹז דּוֹמֶה לְקִתּוֹן גָּדוֹל שֶׁל זָהָב. וּשְׁנֵי מַפְתְּחוֹת הָיוּ. אֶחָד שֶׁהוּא יוֹרֵד בְּאַמַּת הַשֶּׁחִי וְאֶחָד שֶׁהוּא פּוֹתֵחַ כֵּיוָן: (ז) בָּא לוֹ לְפִשְׁפֵּשׁ הַצְפוֹנִי וּשְׁנֵי פִשְׁפְּשִׁין הָיוּ לוֹ לְשַׁעַר הַגָּדוֹל אֶחָד בַּצָפוֹן וְאֶחָד בַּדָּרוֹם. שֶׁבַּדָּרוֹם לֹא נִכְנַס בּוֹ אָדָם מֵעוֹלָם. וְעָלָיו הוּא מְפֹרָשׁ עַל יְדֵי יְחֶזְקֵאל שֶׁנֶאֱמַר וַיֹּאמֶר אֵלַי יְהֹוָה הַשַּׁעַר הַזֶּה סָגוּר יִהְיֶה לֹא יִפָּתֵחַ וְאִישׁ לֹא יָבֹא בוֹ כִּי יְהֹוָה אֱלֹהֵי יִשְׂרָאֵל בָּא בוֹ וְהָיָה סָגוּר. נָטַל אֶת הַמַּפְתֵּחַ וּפָתַח אֶת הַפִּשְׁפֵּשׁ. נִכְנַס לְתָא וּמֵהַתָּא לְהֵיכָל עַד שֶׁהוּא מַגִּיעַ לְשַׁעַר הַגָּדוֹל. הִגִּיעַ לְשַׁעַר הַגָּדוֹל הֶעֱבִיר אֶת הַנַּגָר וְאֶת הַפּוֹתְחוֹת וּפְתָחוֹ. לֹא הָיָה שׁוֹחֵט הַשּׁוֹחֵט עַד שֶׁהוּא שׁוֹמֵעַ קוֹל שַׁעַר הַגָּדוֹל שֶׁנִּפְתָּח: (ח) מִירִיחוֹ הָיוּ שׁוֹמְעִין קוֹל שַׁעַר הַגָּדוֹל שֶׁנִּפְתָּח. מִירִיחוֹ הָיוּ שׁוֹמְעִין קוֹל הַמַּגְרֵפָה. מִירִיחוֹ הָיוּ שׁוֹמְעִין קוֹל הַשִּׁיר. מִירִיחוֹ הָיוּ שׁוֹמְעִין קוֹל בֶּן אַרְזָא שֶׁהוּא מַקִּישׁ בַּצִלְצֵל. מִירִיחוֹ הָיוּ שׁוֹמְעִין קוֹל הֶחָלִיל. מִירִיחוֹ הָיוּ שׁוֹמְעִין קוֹל גְּבִינֵי כָרוֹז. מִירִיחוֹ הָיוּ שׁוֹמְעִין קוֹל הָעֵץ שֶׁעָשָׂה בֶּן קָטִין מוּכְנִי לַכִּיּוֹר. מִירִיחוֹ הָיוּ שׁוֹמְעִין קוֹל הַשּׁוֹפָר. וְיֵשׁ אוֹמְרִים אַף קוֹלוֹ שֶׁל כֹּהֵן גָּדוֹל בְּיוֹם הַכִּפּוּרִים בְּשָׁעָה שֶׁהוּא מַזְכִּיר אֶת הַשֵּׁם. מִירִיחוֹ הָיוּ מְרִיחִין רֵיחַ פִּטּוּם הַקְּטֹרֶת. אָמַר רַבִּי אֶלְעָזָר בֶּן דִּגְלַאי עִזִּים הָיוּ לְבֵית אַבָּא בְּעָרֵי מִכְוָר וְהָיוּ מִתְעַטְּשׁוֹת מֵרֵיחַ פִּטּוּם הַקְּטֹּרֶת. (ט) מִי שֶׁזָּכָה בְּדִשּׁוּן מִזְבֵּחַ הַפְּנִימִי נִכְנַס וְנָטַל אֶת הַטֶּנִי וְהִנִּיחוֹ לְפָנָיו וְהָיָה חוֹפֵן וְנוֹתֵן לְתוֹכוֹ. וּבָאַחֲרוֹנָה כִּבֵּד אֶת הַשְּׁאָר לְתוֹכוֹ וְהִנִּיחוֹ וְיָצָא: (י) מִי שֶׁזָּכָה בְּדִשּׁוּן הַמְּנוֹרָה נִכְנַס וּמָצָא שְׁתֵּי נֵרוֹת מִזְרָחִיּוֹת [מַעֲרָבִיּוֹת] דּוֹלְקוֹת. מְדַשֵּׁן אֶת הַשְּׁאָר וּמַנִּיחַ אֶת אֵלּוּ דּוֹלְקִין בִּמְקוֹמָן. מְצָאָן שֶׁכָּבוּ. מְדַשְּׁנָן וּמַדְלִיקָן מִן הַדּוֹלְקִין. וְאַחַר כַּךְ מְדַשֵּׁן אֶת הַשְּׁאָר. וְאֶבֶן הָיְתָה לִפְנֵי הַמְּנוֹרָה וּבָהּ שָׁלשׁ מַעֲלוֹת. שֶׁעָלֶיהָ הַכֹּהֵן עוֹמֵד וּמֵטִיב אֶת הַנֵּרוֹת. וּמַנִּיחַ אֶת הַכּוֹז עַל מַעֲלָה שְׁנִיָּה וְיָצָא: 